FI Euroopan unionin virallinen lehti C 341/12

Ote Landsbanki Íslands hf:ää koskevasta päätöksestä, joka on tehty luottolaitosten tervehdyttämisestä ja likvidaatiosta annetun Euroopan parlamentin ja neuvoston direktiivin 2001/24/EY nojalla

2010/C 341/05

Reykjavikin aluetuomioistuin määräsi 22. marraskuuta 2010Landsbanki Íslands hf:n (rekisterinumero 540291-2259, Austurstræti 16, Reykjavík), jäljempänä ’pankki’, asetettavaksi likvidaatiomenettelyyn lain N:o 161/2002 XII luvun B jaksossa vahvistettujen yleisten säännösten mukaisesti, joita sovelletaan yhdessä kyseisen lain V siirtymäsäännöksen 3 ja 4 pykälän säännöksen 2 pykälästä johtuvien oikeusvaikutusten kanssa (sellaisena kuin se on muutettuna lain N:o 132/2010 2 pykälällä).

Finanssivalvontaviranomainen otti 7. lokakuuta 2008 osakkaiden yhtiökokouksen valtuudet itselleen ja nimitti pankille Resolution Committeen (väliaikainen hallintoneuvosto). Pankille myönnettiin lain nro 129/2008 (vrt. lain nro 21/1991) nojalla sen velkoja koskeva moratorio 5. joulukuuta 2008 tehdyllä tuomioistuimen päätöksellä. Moratoriota jatkettiin kolme kertaa, ja viimeisin moratorio myönnettiin 31. elokuuta 2010. Sen voimassaolo päättyy viimeistään 5. joulukuuta 2010, eikä sen jatkaminen ole enää lain nojalla sallittua.

Laki N:o 44/2009 tuli voimaan 22. huhtikuuta 2009, ja sillä muutetaan rahoituslaitoksille myönnettyjen velkamoratorioiden ominaisuuksia. Lain N:o 44/2009 II siirtymäsäännöksen (lain N:o 161/2002 V siirtymäsäännös) 2 pykälän mukaan velkamoratorioon sovellettiin lain N:o 161/2002 101 pykälän 1 momentin ja 102, 103 ja 103(a) pykälän säännöksiä (sellaisina kuin ne ovat muutettuina lain N:o 44/2009 5, 6, 7 ja 8 pykälän 1 momentilla) siten, että yritys katsottiin asetetuksi likvidaatiomenettelyyn tuomioistuimen sinä päivänä tekemällä päätöksellä, jona laki tuli voimaan. On kuitenkin katsottu, että likvidaatiomenettelyä on pidettävä hyväksyttynä velkamoratoriona niin kauan kun moratorio on voimassa. Laissa N:o 44/2009 säädetään lisäksi, että kun moratorion voimassaoloaika päättyy, yrityksen on ilman erillistä tuomioistuimen päätöstä katsottava olevan likvidaatiomenettelyssä. Reykjavikin aluetuomioistuin teki 29. huhtikuuta 2009 päätöksen likvidaatiokomitean nimittämisestä.

Ilmoitus velkojille julkaistiin, ja määräaika saatavia koskevien vaateiden esittämiselle päättyi 30. lokakuuta 2009. Lisäksi tiedonanto (2009/C 125/08) pankin moratorion voimassaoloajan pidentämisestä julkaistiin Euroopan unionin virallisessa lehdessä. Tiedonanto sisälsi kehotuksen esittää vaateet, ja siinä pyydettiin kiinnittämään huomiota noudatettaviin määräaikoihin. Esitettyjä vaateita on tarkasteltu kolmessa kokouksessa ja kaksi lisäkokousta on tarkoitus pitää 1. joulukuuta 2010 ja 19. toukokuuta 2011. Vaateiden hyväksymistä koskevat neuvottelut on tarkoitus saattaa tuolloin päätökseen.

Laki nro 132/2010 tuli voimaan 17. marraskuuta 2010, ja sillä muutetaan lakia N:o 161/2002 edelleen. Uudessa laissa säädetään, että ennen kuin yritykselle myönnetty moratorio päättyy, väliaikainen hallintoneuvosto (Resolution Committee) ja likvidaatiokomitea voivat yhdessä pyytää, että yritykseen sovelletaan tuomioistuimen päätöksellä yleisen konkurssilainsäädännön mukaista likvidaatiomenettelyä edellyttäen, että lain 101 pykälän 2 momentin 3 kohdan edellytykset täyttyvät. Jos hakemus hyväksytään, yrityksen moratorion aikana lain N:o 44/2009 voimaantulon jälkeen toteutetut toimet pysyvät muuttumattomina.

Tuomioistuimelta haettiin tällaista päätöstä, ja se hyväksyi hakemuksen 22. marraskuuta 2010 lain N:o 132/2010 myötä voimaan tulleen muutoksen nojalla. Tuomioistuimen päätöksessä todetaan, että laissa asetetut edellytykset likvidaatiomenettelyä koskevan päätöksen tekemiselle täyttyvät. Pankin varat ovat noin 1 138 miljardia Islannin kruunua (arvo perustuu tämänhetkisiin perintäarvioihin ja Islannin kruunun kurssiin 30 päivänä syyskuuta 2010) ja velat noin 3 427 miljardia Islannin kruunua. Näin ollen pankki on maksukyvytön eikä pysty vastaamaan kaikista veloistaan velkojille. Lisäksi on osoitettu, että maksuvaikeudet eivät ole tilapäisiä (vrt. lain N:o 161/2002 101 pykälän 2 momentin 3 kohta). Tuomioistuimen päätöksessä vahvistetaan, että edellä mainitun säännöksen mukaan, sellaisena kuin se on lain N:o 132/2010 hyväksymisen jälkeen, yrityksen velkamoratorion aikana lain N:o 44/2009 voimaantulon jälkeen toteutetut toimenpiteet pysyvät muuttumattomina. Tämä merkitsee mm. sitä, että väliaikaisen hallintoneuvoston (Resolution Committee) ja likvidaatiokomitean nimitys säilyy voimassa ja että samoja periaatteita sovelletaan kaikkiin lain N:o 161/2002 101, 102, 103 ja 103(a) pykälän mukaisiin toimenpiteisiin (vrt. kyseisen lain V siirtymäsäännöksen 2 pykälä). Tuomioistuimen päätöksessä vahvistetaan myös, että vaateiden etuoikeusjärjestys ja muut oikeusvaikutukset, jotka määräytyvät yleensä sen päivämäärän perusteella, jolloin likvidaatiomenettelyä koskeva päätös tehdään, määräytyvät tässä tapauksessa lain N:o 44/2009 voimaantulopäivän perusteella, joka on 22. huhtikuuta 2009.